recursal/SuperWikiNEXT-32B huggingface dataset:
**Lõõdla järv** (myös *Luhasoo järv, Luassoo järv*) on Virossa Võrumaalla Võrun kunnassa sijaitseva järvi.

Maantietoa
----------

Järven pinta-ala on 99 hehtaaria ja se on 3,8 kilometriä pitkä ja 500 metriä leveä. Järven pituudesta johtuu, että sen ympärillä sijaitsee useita kyliä: Haava, Hargi, Liiva, Majala, Lümatu ja Vaabina. Saaria on kaksi, joiden yhteinen pinta-ala on 0,59 ha. Järven kaakkoispäätä kutsutaan nimellä Haava järv ja suurempaa luoteisosaa Luhaotsa järveksi. Järveen laskee neljä suurempaa ojaa. Niistä huomattavin on järven luoteispäähän laskeva Verioja, joka on Luhassuu järven ja Kallasõ järven yhteinen laskuoja, sekä. Sen laskuojia on kaksi ja ne ovat Antsla jõgi, joka lähtee järven luoteispäästä ja laskee Tiidu järveen, ja Kängsepa oja, joka lähtee järven kaakkoispäästä. Lõõdla järvi on siten bifurkaatiojärvi. Järven valuma-alueen laajuus on 5,6 neliökilometriä.

Järvi on luodattu ja sen keskisyvyys on 3,9 metriä ja suurin syvyys 8 metriä. Järven laskennalliseksi tilavuudeksi voidaan määrittää 0,0038 kuutiokilometriä eli 3,8 miljoonaa kuutiometriä. Järven rantaviivan pituus on 9,2 kilometriä ja siitä on puolet metsää ja loput peltomaata. Rannoilla asutaan harvasti, sillä taloja on vain 13. Võrusta länteen kulkeva maantie ohittaa järven luoteispään.

Järven luokittelu ja ekologia
-----------------------------

Järvi on Vesipolitiikan puitedirektiivin (VPD) (vir. *Veepoliitika Raamdirektiivi, (VRD)*) luokituksen (VRD 3) mukaan veden kovuuden osalta keskikova järvi, jonka vesimassa lämpötilakerrostuu (vir. *keskmise karedusega kihistunud veega järv*).

Järvi luokitellaan limnologisesti samanaikaisesti samalla sekä kovavetiseksi järveksi että eutrofiseksi järveksi (vir. *kalgiveeline eutroofne tai kalgiveeline rohketoiteline*, KE). Silloin järven veden kalkkipitoisuus on keskikorkea tai korkea ja sen ravinnepitoisuudet ovat korkeat ja se luokitellaan lisäksi eutrofiseksi järveksi.

Kalakanta
---------

Järvessä on runsaasti eri kalalajeja. Entien siellä elää lahnaa, mutta yleisiä ovat myös särki, ahven, hauki, suutari ja rantanuoliainen. Istutettuja lajeja ovat ankerias, karppi, kuha, *Coregonus maraenoides*, peledsiika ja taimen. Harvinaisia lajeja ovat rantanuoliainen ja piikkinuoliaisiin kuuluva mutakala (*Misgurnus fossilis*).

Lähteet
-------

1. 1 2 3 4 5 6  Tamre, Ruta (toim.): *Eesti järvede nimestik*. Tallinna, Viro: Keskkonnaministeeriumi Info- ja Tehnokeskus, 2006. ISBN 978-9985-881-40-8. Teoksen verkkoversio (PDF) (viitattu 3.3.2017). (viroksi) (Arkistoitu – Internet Archive)
2. 1 2 3  Keskkonnaregister: Lõõdla järv (vee2124100) *Keskonnainfo*. Tallinna, Viro:  Keskkonnaministeerium. Viitattu 3.3.2017. (viroksi)
3. 1 2 3 4  Lõõdla järv, Eesti Looduse Infosüsteemis (EELIS), viitattu , (viroksi)
4. ↑  Eesti Entsüklopeedia: Lõõdla järv, viitattu 16.3.2017
5. ↑  Laskettu kertomalla järven pinta-ala sen keskisyvyydellä. Tämä ei ole viranomaisten määrittämä arvo!
6. ↑  Kalapeedia: Lõõdla järv (Leedla järv, Leedva järv, Lõõdva järv), viitattu 16.3.2017
**Meidän herrojen kesken** (*Design for Living*) on Ernst Lubitschin tuottama ja ohjaama yhdysvaltalainen komediaelokuva vuodelta 1933. Noel Cowardin näytelmään perustuvan elokuvan on käsikirjoittanut Ben Hecht, ja sen pääosia näyttelevät Fredric March, Gary Cooper ja Miriam Hopkins.

Juoni
-----

Näytelmäkirjailija (March) ja taiteilija (Cooper) rakastuvat Pariisissa samaan amerikkalaistyttöön Gildaan (Hopkins). Kolmikko muuttaa yhteen, mutta tyttö avioituukin tylsän esimiehensä (Edward Everett Horton) kanssa. Tätä ei kestä kauan, kun kolmikko juonittelee Gildalle avioeron ja muuttaa jälleen asumaan yhteen.

Rooleissa
---------

|  |  |  |
| --- | --- | --- |
|  Fredric March  | … |  Tom Chambers
  |
|  Gary Cooper  | … |  George Curtis
  |
|  Miriam Hopkins  | … |  Gilda
  |
|  Edward Everett Horton  | … |  Max Plunkett
  |
|  Franklin Pangborn  | … |  Mr. Douglas
  |

Vastaanotto ja myöhempi arvostus
--------------------------------

*Meidän herrojen kesken* oli Yhdysvalloissa yksi elokuvavuoden 1933 kymmenestä tuottoisimmasta ensi-illasta.

Vuonna 2017 BBC:n äänestyksessä 253 eri puolilta maailmaa olevaa kriitikkoa valitsi elokuvan kaikkien aikojen sadan parhaan komedian listalle.

Lähteet
-------

1. ↑  Erickson, Hal: Design for Living (1933), synopsis, Allmovie.com. Viitattu 26.8.2017.
2. ↑  Blauvelt, Christian: The 100 greatest comedies of all time  22.8.2017. BBC. Viitattu 27.8.2017.

Aiheesta muualla
----------------

* *Meidän herrojen kesken* Internet Movie Databasessa. (englanniksi)
* *Meidän herrojen kesken* Elonetissä.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Design for Living (film)
**Magnes** (m.kreik. Μάγνης, *Magnēs*; 400-luku eaa.) oli antiikin kreikkalainen komediakirjailija, joka edusti niin kutsuttua vanhaa komediaa ja oli sen merkittävimpiä varhaisia edustajia.

Elämä
-----

Magnes oli kotoisin Ateenan kaupunkivaltioon kuuluneesta Attikan Ikarionin demoksesta. Aristoteles antaa ymmärtää hänen olleen Khionideen aikalainen. Anonyymi komediasta kirjoittanut kirjailija sijoittaa hänet Epikharmoksen ja Kratinoksen väliseen aikaan. *Sudan* mukaan Magnes oli nuorukainen Epikharmoksen ollessa vanha. Aristofanes antaa *Ritareissa* (424 eaa.) ymmärtää hänen kuolleen hieman aiemmin suhteellisen vanhassa iässä. Kaikista näistä todistuksista voidaan päätellä, että hän toimi noin 80. olympiadin aikaan vuonna 460 eaa. ja siitä eteenpäin.

Magnes on varhaisin komediakirjailija, jonka nimiin on kirjattu voittoja näytelmäkilpailuissa. Eri lähteiden mukaan voittoja olisi ollut kaksi tai yksitoista. Aristoteleen mukaan runoilijoiden nimiä alettiin muistaa vasta siinä vaiheessa, kun komedia oli saanut jonkinlaiset kiinteät muodot, mikä ajoittuu hänen aikaansa. Aristofanes antaa ymmärtää, että Magnes oli aiemmin urallaan suuressa suosiossa, mutta hänen näytelmänsä menivät myöhemmässä vaiheessa pois muodista.

Näytelmät
---------

Magneen näytelmät eivät ole säilyneet nykyaikaan. Niistä mainitaan nimeltä seuraavat; osa on kuitenkin mahdollisesti epäperäisiä:

* *Barbitoninsoittajat* (Βαρβιτισταί, *Barbitistai* tai Βαρβίτιδες, *Barbitides*)
* *Dionysos* (Διόνυσος) (kirjoittaja mahdollisesti kuitenkin Krates)
* *Kissojen ja hiirten taistelu* (Γαλεωμυομαχία, *Galeōmyomakhia*)
* *Kitkijänainen* (Ποάστρια, *Poastria*)
* *Linnut* (Ὄρνιθες, *Ornithes*)
* *Lyydialaiset* (Λυδοί, *Lydoi*)
* *Pitakis* (Πιτακίς) tai *Pytakides* (Πυτακίδης, *Pytakidēs*) (nimen oikea muoto epäselvä)
* *Sammakot* (Βάτραχοι, *Batrakhoi*)
* *Viikunapistiäiset* (Ψῆνες, *Psēnes*)

Lähteet
-------

1. 1 2 3 4 5 6 7  Smith, William: "Magnes (4)", *Dictionary of Greek and Roman Biography and Mythology*. Boston: Little, Brown and Company, 1849–1867. Teoksen verkkoversio.
2. ↑  Aristoteles: *Runousoppi* 3, 1448a30–35.
3. 1 2  Aristofanes: *Ritarit* 520–525.
4. ↑  Aristoteles: *Runousoppi* 5, 1449b1–5.
5. ↑  Athenaios: *Deipnosofistai* 9.367f. 14.646e.
6. ↑  Athenaios: *Deipnosofistai* 15.690c.
**John Sims** (1749–1831) oli brittiläinen lääkäri ja kasvitieteilijä.

Sims syntyi Canterburyssa ja kävi yksityistä koulua Burfordissa Oxfordshiressa. Hyvän kouluosaamisen myötä Sims lähetettiin opiskelemaan Edinburghiin ja syyskuussa 1774 hän valmistui Edinburghissa lääketieteen tohtoriksi. Sitten Sims asettui asumaan Lontooseen ja valmistui siellä lisensiaatiksi Lääketieteellisestä korkeakoulusta kesäkuussa 1779, minkä jälkeen Sims nimitettiin Surreyn alueen lääkäriksi. Sims oli myös pätevä kasvitieteilijä ja toimitti monen vuoden ajan *Botanical Magazine* -lehteä. Sims kuoli 82-vuotiaana Dorkingissa.

Lähteet
-------

1. ↑  John Sims Royal College of Physicians. Viitattu 4.12.2022. (englanniksi)

Aiheesta muualla
----------------

* Kuvia tai muita tiedostoja aiheesta **John Sims** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Ruotsi
* Alankomaat

 |
|  |
| Tieteilijät | 
* International Plant Names Index

 |
|  |
| Muut | 
* SNAC
* IdRef

 |

 |
Vasemmalta John Scott Russell (rakentaja), Henry Wakefield (Russellin assistentti), Isambard Kingdom Brunel (laivan suunnittelija) ja Derbyn jaarli seuraamassa *Great Eastern* -laivan vesillelaskua vuonna 1858.
**John Scott Russell** (8. toukokuuta 1808 Glasgow – 8. kesäkuuta 1882 Ventnor) oli skotlantilainen insinööri ja laivanrakentaja. Hän tutki myös aaltomekaniikkaa ja teki ensimmäisenä havaintoja itseään vahvistavasta aaltopaketista eli solitonista. Russell toimi Lontoon maailmannäyttelyn promoottorina vuonna 1851. Hänellä oli patentti tietä pitkin kulkevasta höyrykäyttöisestä kulkuneuvosta.

Russel valmistui 16-vuotiaana insinööriksi Glasgowin yliopistosta ja toimi sen jälkeen yliopisto-opettajana. Hänen kiinnostuksensa laivanrakentamiseen vei kuitenkin voiton opetustyöstä. Hän pyrki laivojen rakenneratkaisuissa soveltamaan omaa tutkimustietoaan aaltomekaniikasta. Häntä kiinnostivat myös höyrylaivojen avautuvat mahdollisuudet. Vuonna 1837 hänet palkittiin aaltomekaniikan tutkimuksistaan Kuninkaallisen insinööriseuran kultamitalilla.

*Great Eastern* -laivan rakentaminen
------------------------------------

*Pääartikkeli: S/S Great Eastern*
Insinööri Isambard Kingdom Brunel ehdotti Russelille vuonna 1851 uudenlaisen suurlaivan rakentamista. Russell arvioi, että aluksen uppouman tulisi olla noin 20 000 tonnia ja se vaatisi ainakin 850 hevosvoiman koneen, jotta se toteuttaisi Brunelin odotukset. Laivan suunnittelua ja rakentamista pidettiin vaikeana. Tämä *SS Great Eastern* -niminen alus oli yhdistetty purje- ja höyrylaiva. Laiva valmistui vuonna 1858, mutta sen liikennöinnissä sattui useita pieniä onnettomuuksia ja toiminta oli kannattamatonta. Vuonna 1864 se huutokaupattiin ja muunnettiin merikaapelin laskemistyöhön.

Lähteet
-------

1. 1 2  Pioneer Inventors. The History of the Automobile And Its Inventors. Lymann Weeks. Sivut 83–85. Google Books. ISBN 9783861952428. Viitattu 26.6.2016.
2. ↑  Jules Verne: Great Eastern. Viitattu 26.6.2016.

Aiheesta muualla
----------------

* Kuvia tai muita tiedostoja aiheesta **John Scott Russell** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Yhdysvallat
* Japani
* Australia
* Alankomaat

 |
|  |
| Taiteenala | 
* ULAN

 |
|  |
| Henkilöt | 
* Deutsche Biographie
* Trove

 |
|  |
| Muut | 
* SNAC
* IdRef

 |

 |
**Oo! Raili** on Juice Leskisen ja Harri Rinteen tekemä kappale, joka julkaistiin vuonna 1973 Juice Leskinen & Coitus Intin nimikkodebyytillä.

Harri Rinne asui opiskelijana 1970-luvulla Tampereen Kyttälässä osoitteessa Otavalankatu 8. Hän soitti tuolloin Juice Leskinen & Coitus Int -yhtyeessä. Yhtye nauhoitti demonauhojaan Rinteen asunnossa vuosina 1972–1973. Juice myös usein punkkasi asunnossa. Talon talonmiehen vaimo oli Raili, johon yhtyeen pojat olivat ystävystyneet. Railin syntymäpäivänä Leskinen kumppaneineen kutsuivat itsensä kylään, ja syntymäpäivälahjaksi he tekivät Railille kappaleen Oo! Raili.

Kappaleen historia nousi paikallisiin otsikoihin tammikuussa 2017, jolloin selvisi että Otavalankatu 8:ssa oleva talo on saanut purkuluvan, koska sieltä on löytynyt sädesientä. Talo purettiin loppuvuodesta 2018. Rakennus oli Bertel Strömmerin suunnittelema, ja se valmistui vuonna 1925.

Lähteet
-------

1. ↑  Saarinen, Jussi: Raili sai Juicen laulun synttärilahjaksi.  *Aamulehti*, 19.1.2017, s. B6-B7.
2. ↑  Tuominen, Harri ja Wallenius, Waldemar: Juice 40 - Osa 4. Talonmiehen muija Raili *radioplay.fi*.  Arkistoitu 3.1.2019. Viitattu 3.1.2019.
3. ↑  Rämö, Marja: Tämä keskustan talo sai purkuluvan Tampereella! – Lähes 100-vuotiaan talon on suunnitellut Bertel Strömmer  15.1.2017. Tamperelainen. Viitattu 31.1.2017.
**Onttola** on kylä Kontiolahdella. Se sijaitsee Joensuun rajalla. Myös kylän Joensuun puoleista osaa, joka virallisesti on Kytö, kutsutaan usein Onttolaksi. Kontiolahden kuntakeskukseen on matkaa noin 25 kilometriä, Joensuuhun 7 kilometriä.

Onttolan läpi virtaa Höytiäisen kanava, joka syntyi Höytiäisen järvenlaskussa, joka karkasi käsistä. Kanava laskee Höytiäisestä Puntarikosken kautta Pyhäselkään.

Onttolalla ja Puntarikoskella on yhteinen kylätoimikunta. Asukkaita kylissä on yhteensä noin tuhat.*lähde?*

Onttolassa on alakoulu, jossa on noin sata oppilasta Onttolasta, Kunnasniemeltä ja Puntarikoskelta. Koulussa toimii muun muassa 4H-kerho. 

Lykynlammen ulkoilualue on laaja ja monipuolinen virkistysalue, joka on erityisesti joensuulaisten perheiden suosiossa.

Kylällä on terveysasema. Puntarikoskentien varressa on kappeli ja hautausmaa. Idän Maidon entinen viljasiilo on Onttolan korkein rakennus.

Rajavartiosto
-------------

Onttolassa pitää päämajaansa Pohjois-Karjalan rajavartiosto. Esikunnan lisäksi yksikköön kuuluu varuskunta. Varuskunnan suuri liikuntahalli on myös kyläläisten käytössä. Ampumarata suljettiin siviiliammunnoilta vuoden 2015 alusta.

Liikenne
--------

Joensuun lentoasema sijaitsee Onttolassa; lentoasemaa on kutsuttu Onttolan lentoasemaksi.

Onttolan rautatieasema (lyh. Ont) on asema rataosalla Pieksämäki–Joensuu. Nykyisin Onttolan liikennepaikan vakituinen käyttäjä on Teboilin öljy- ja kaasuvarastot. Asema sijaitsee Joensuun kaupungin puolella.

Lähteet
-------

1. ↑  Höytiäisen lasku
2. ↑  Ympäristölupa Onttolan ampumaradoille (Itä-Suomi) - Tiedotteet 2013 - Aluehallintovirasto *www.avi.fi*.  Arkistoitu 8.5.2018. Viitattu 8.5.2018.

Aiheesta muualla
----------------

* Onttolan kyläsivut (Arkistoitu – Internet Archive)

Kontiolahden vaakunaKontiolahden kylät

* Harivaara
* Herajärvi
* Iiksi
* Jakokoski
* Kontiolahti
* Kontioniemi
* Kulho
* Kunnasniemi
* Kupluskylä
* Kylmäoja
* Lehmo
* Mönni
* Onttola
* Paihola
* Puntarikoski
* Puso
* Pyytivaara
* Rantakylä
* Romppala
* Selkie
* Varparanta
* Venejoki
**Beaujolais** on ranskalainen AOC (suojattu alkuperänimitys) viinintuotantoalue. Monet Beaujolaisviinit ovat erittäin kevyitä ja yleensä Gamay-rypäleestä valmistettuja.

Beaujolais-alue sijaitsee Lyonin pohjoispuolella kattaen osin Rhônen departementin pohjoisosia ja Saône-et-Loiren eteläosia.

Beaujolais-alueella on kolme AOC-merkintää:

* Beaujolais
* Beaujolais Village
* Beaujolais Cru (10 hyväksyttyä kylää)
	+ Brouilly
	+ Chénas
	+ Chiroubles
	+ Côte de Brouilly
	+ Fleurie
	+ Juliénas
	+ Morgon
	+ Moulin à vent
	+ Régnié
	+ Saint-Amour

Beaujolais'sa tuotetaan myös Beaujolais Nouveau-viiniä, joka tuodaan myyntiin aina tuotantovuotensa marraskuun kolmantena torstaina.

Populaarikulttuuriviittaukset
-----------------------------

Viinin kutsumanimi on suomalaisten suussa taipunut muotoon "pusolee". Sana esiintyy mm. Ismo Alangon levyn "Kun suomi putos puusta" nimikkokappaleessa.

Lähteet
-------

1. 1 2  Les AOC officiel des Offices de Tourisme du Beaujolais Vignoble.  Arkistoitu 2.12.2013. Viitattu 23.11.2013. (englanniksi)
2. ↑  Wine 101: Beaujolais & Gamay Food & Wine.  Arkistoitu 21.4.2014. Viitattu 23.11.2013. (englanniksi)
3. ↑  Jouko Mykkänen: Tänään korkataan Beaujolais Nouveau  15.11.2012. Helsingin Sanomat.  Arkistoitu 3.12.2013. Viitattu 23.11.2013.
Kaymakamin toimisto Yaylanderessa, itä-Turkissa.
Istanbulin kaymakam, eli kuvernööri. Maalaus 1800-luvun alusta.
**Kaymakam** on kuvernööriä tarkoittava virkanimi. Sitä käytetään nykyään Turkissa ja Libanonissa, sekä epävirallisessa valtiossa Pohjois-Kyproksen turkkilaisessa tasavallassa. Osmanien valtakunnassa kaymakamin virka tarkoitti ajasta ja yhteydestä riippuen eri asioita, kuten esimerkiksi kuvernööriä tai kenraalikuvernööriä, ja taas korkeampana osmanihallinnossa suurvisiirin sijaista tai sulttaanin yhteysupseeria. 1800-luvulla siitä tuli sotilasarvo. Osmaniarmeijassa se vastasi everstiluutnantin arvoa, ja Egyptin armeijassa (قائم مقام, *Qaimaqam*) everstiä.

Osmanien valtakunta
-------------------

Osmanien hallinnossa Kaymakamin virkanimi tarkoitti ajasta ja yhteydestä riippuen eri asemia ja tehtäviä. Korkea-arvoisin oli suurvisiirin sijaisen paikka, joka otettiin käyttöön aina kun suurvisiiri lähti Istanbulista johtamaan sotaretkeä. Sijaisella oli lähes yhtä paljon arvovaltaa kuin varsinaisella suurvisiirillä, joskin kaymakam ei saanut puuttua niihin sotilasasioihin, joista sotaretkellään oleva suurvisiiri vastasi eikä myöskään niiden alueiden hallintoon, joissa suurvisiiri armeijoineen oli. Sijaisvirka otettiin myös käyttöön niissä tapauksissa, kun virkaan nimitetty uusi suurvisiiri ei ollut Istanbulissa ja viipyi matkallaan pääkaupunkiin. Osmanien valtakunnan loppuaikoina suurvisiirin sijaista tarkoittava kaymakamin virka ruvettiin antamaan sheikki al-Islamille.

1800-luvun osmaniarmeijassa kaymakam tarkoitti everstiluutnantin arvoa. Tanzimat-uudistusten myötä hallintopiirien eli sancakien kuvernöörin virkanimeksi tuli myös kaymakam. Tämä tapa periytyi nyky-Turkille.

Lähteet
-------

* C. E. Bosworth, E. van Donzel, B. Lewis & Ch. Pellat: *The Encyclopaedia of Islam (Vol. 4 Iran-Kha)*, s. 324-325. E. J. Brill, 1997. ISBN 90-04-05745-5.

### Viitteet

1. 1 2 3  The Encyclopaedia of Islam Vol. 4, s. 461, artikkeli *Kā'im-makām*
**Mielivaltaisuudella** tarkoitetaan yksilön vapautta valintoihin ja tekoihin täysin omien mielipiteidensä tai mieltymystensä mukaan.

Mielivaltainen päätöksenteko ei välttämättä tarkoita samaa kuin satunnainen valinta. Toisin sanoen, mielivaltainen valintafunktio ei ole välttämättä riippumaton, vaan saattaa riippua joistain lähtöarvoista. Esimerkiksi oppilaat on monesti jaettu opetusryhmiin sukunimensä alkukirjaimen mukaan, joka ei ole satunnainen vaikkakin mielivaltainen ja riippumaton jaottelu, ainakin kun sukunimen tietäminen on epäolennaista.

Laki ja politiikka
------------------

Mielivaltaisuus, eng. *arbitrary* tulee latinan sanasta *arbitrarius*, josta tulee *arbiter*, joka tarkoittaa henkilöä jolle on annettu tuomiovalta jonkin asian suhteen.

Filosofia
---------

Mielivaltainen toiminta on keskeinen aihe teleologiaa, tarkoitusoppia. Päämäärättömät toiminnat ovat välttämättä mielivaltaisia. Ilman päämäärää jota saavuttaa ei voi olla myöskään tarkoitusta ja toimintamalleja, joten kaikki päätökset ovat yhtä todennäköisiä. On huomattava, että mielivaltaisia ja satunnaisia toimintoja ei välttämättä pidetä mielivaltaisina, jos ne palvelevat jotakin suurempaa tarkoitusta; esimerkiksi kuri koulussa tai tapahtunut oikeus oikeudenkäynnissä.

Nihilismi on ajatus siitä, että maailmankaikkeudella ei ole päämäärää, joten *kaikki* valinnat ovat mielivaltaisia. Nihilismin mukaan universumilla ei ole arvoa sinänsä ja on itsessään tarkoitukseton. Koska maailmankaikkeus ja kaikki sen osaset eivät sisällä päätavoitteita joista voisi johtaa alatavoitteita, myös ihmiselämä ja kokemukset ovat täysin mielivaltaisia. Ei ole oikeaa tai väärää valintaa, ajatusta tai oppia, ja miten ihminen ikinä valitseekaan, on se aina yhtä tarkoitukseton ja päämäärätön kuin mikä tahansa muukin mahdollinen valinta.

Monet teistiset opit ajattelevat, että *mikään* ei ole mielivaltaista. Kaikella on tarkoitus, koska Jumala loi universumin syystä, josta kaikki muut syyt ovat peräisin. Jopa kaikista satunnaisimmat teot ovat siis Jumalan tarkoittamia. Tämä liittyy läheisesti teleologiseen todistukseen Jumalan olemassaolosta; Jumala on olemassa, koska maailmankaikkeudesta voi löytää tarkoituksia.

Mielivaltaisuus liittyy myös etiikkaan, valinnantekojen filosofiaan. Vaikka jollakulla on päämäärä, hän voi valita yrittävänsä saavuttaa sen mielivaltaisen oloisin teoin. Rationalismi väittää että tietämystä kertyy älyllisen laskelmoinnin ja päättelyn avulla; moni rationalisti soveltaa tätä ajattelua myös moraalin harjoittamiseen. Kaikki päätökset pitäisi tehdä järjellisesti ja loogisesti, ei tuulen tai "fiiliksen" mukaan. Satunnaisuus on sallittua toisinaan pienissä mittakaavoissa, mutta ei yleisesti.

Matematiikka
------------

Matematiikan alueella mielivaltainen tarkoittaa normaalisti "mitä tahansa", esimerkiksi mielivaltainen osajoukko tai permutaatio joukosta. Mielivaltaisuus ilmaisee yleistä väitettä - "valitsetpa minkä tahansa vaihtoehdon, väite pitää paikkansa". Esimerkiksi väite "Kertomalla mielivaltaisen kokonaisluvun kahdella tuloksena on parillinen luku".
**Xak III: The Eternal Recurrence** (jap. サークIII) on MicroCabinin tuottama toimintaroolipeli, joka julkaistiin vuonna 1993 NEC PC-9801:lle ja FM Townsille sekä vuotta myöhemmin PC Enginelle. Pelin oli tarkoitus päätyä myös MSX 2:lle, mutta kyseiselle alustalle tarkoitettua versiota ei ehditty kehittää loppuun. *The Eternal Recurrence* on päättävä osa MicroCabinin luomassa *Xak*-pelisarjassa.

Juoni
-----

Päihitettyään ihmisten asuttamaa Xak-maailmaa koetelleet neljä arkkidemonia Latok Kartista, *Xak*-sarjan protagonistista, on tullut maailmankuulu soturi, joka tunnetaan myös mahtavan Duel-jumalan jälkeläisenä. Aseenaan Latok käyttää esi-isältään perimäänsä legendaarista Xak-miekkaa. Vaikka rauha on vallinnut jo hyvän aikaa ihmisten keskuudessa, Latok saa pian tietää Farlandin valtakuntaa piirittävistä demonijoukoista ja näitä johtavasta kenraali Zomu Dizaesta. Latok ottaa Farlandin seuraavaksi kohteekseen. Matkallaan hän saa myös vuosia kestäneen etsinnän jälkeen tietoja kadonneesta isästään, jonka todellinen kohtalo on selvässä ristiriidassa hänen aiempien käsitystensä kanssa.

Pelaaminen
----------

*Xak III*:ssa ohjataan päähenkilö Latokia. Edetäkseen pelaajan on kuljettava labyrinttiä muistuttavissa luolastoissa ja voitettava niissä oleva päävastus. Seuraavaan ympäristöön voidaan päästä jotakin esinettä käyttämällä tai käymällä keskustelu tietyn NPC:n kanssa.

Pomovastusten ohella pelin luolastoissa tavataan heikompiakin hirviöitä, joita vastaan Latok taistelee miekallaan. Yhteenotot käydään reaaliajassa, eivätkä viholliset hyökkää satunnaisesti, vaan ne nähdään jo kartalla. Taistelun aikana Latokin hyökkäys on tehokkaimmillaan, kun hän käyttää miekkaansa, ja kilvellä puolustautuessaan hän taas suojautuu vihollisten iskuilta parhaiten. Hyökkäysten tavoitteena on voittaa taistelu kuluttamalla vastapuolen osumapisteet loppuun.

Pelissä käytetään perinteistä hahmonkehitystä, jossa Latokin tason kohotessa hänen osumapisteensä, vahvuutensa sekä kestävyytensä paranevat. Tasonnostoon vaaditaan taisteluista saatavia kokemuspisteitä. Latokia vahvistaakseen pelaaja voi myös ostaa tälle vahvempia varusteita.

Aiheesta muualla
----------------

* *Xak III: The Eternal Recurrence* MobyGamesissa (englanniksi)
* XyZ: A Tribute to the *Xak*, *Ys* and *Zelda* Series (Arkistoitu – Internet Archive) (englanniksi)
* NightWolven epävirallinen *Xak III: The Eternal Recurrence* -käännös (englanniksi)

*Xak* -pelisarja

|  |  |
| --- | --- |
| Pääsarja | 
* Xak: The Art of Visual Stage
* Xak II: The Rising of the Red Moon
* Xak III: The Eternal Recurrence

 |
| Spin-offit | 
* Fray in Magical Adventure
* Xak: The Tower of Gazzel
* The Tower of Cabin

 |
| Muut | 
* Xak I & II

 |
**Xabier "Xabi" Prieto Argarate** (s. 29. elokuuta 1983 San Sebastián, Espanja) on espanjalainen entinen jalkapalloilija. Prieto oli pelipaikaltaan keskikenttäpelaaja ja hänet tunnettiin erityisesti hyvänä rangaistuspotkujen laukojana.

Seurajoukkueura
---------------

Prieto on Real Sociedadin kasvatti, jonka edustusjoukkueessa hän teki ensiesiintymisensä 8. lokakuuta 2003 ottelussa Osasunaa vastaan. Toisessa ottelussaan 23. huhtikuuta 2004 Real Madridia vastaan hän viimeisteli kaksi maalia, joista toisen rangaistuspotkusta.

Kaudella 2005–2006 hän onnistui vakiinnuttamaan pelipaikkansa joukkueen avauskokoonpanossa ja pelasi lopulta kaikissa kauden 38 otteluissa. Hän teki kauden aikana myös yhdeksän maalia, joista kuusi syntyi rangaistuspotkuista. Seuraavalla kaudella 2006–2007 Prieto sai vastuuta lähes edellisen tapaan, pelaten 33 ottelua. Baskiseura ei kuitenkaan onnistunut säilyttämään pääsarjapaikkaansa vaan tippui Segunda Divisióniin kaudeksi 2007–2008.

Prieto pelasi kauden 2009–2010 aikana 35 ottelua, joissa hän teki seitsemän maalia. Kauden päätteeksi joukkue onnistui tekemään paluunsa pääsarjatasolle kolmen vuoden tauon jälkeen.

6. tammikuuta 2013 pelatussa vierasottelussa Real Madridia vastaan Prieto teki ammattilaisuransa ensimmäisen hattutempun, mutta tästä huolimatta Real Sociedad hävisi kuitenkin ottelun lopulta numeroin 3–4.

Lähteet
-------

1. ↑  Real Madrid 1-4 Real Sociedad ESPN. Viitattu 31.3.2013. (englanniksi)
2. ↑  Xabi Prieto, un triplete sin premio Marca. Viitattu 31.3.2013. (espanjaksi)

Aiheesta muualla
----------------

* Xabi Prieton esittely Real Sociedadin virallisella sivustolla (espanjaksi)
* Xabi Prieton tilastot BDFutbol-sivustolla (englanniksi)
Xanlar Səfərəliyev.
**Xanlar Həsən oğlu Səfərəliyev** (ven. Ханлар Гасан оглы Сафарали́ев, *Hanlar Gasan ogly Safaralijev*, 1885 nykyisen Füzulin piirin Qoçəhmədlin kylä – 1907 Baku) oli azerbaidžanilainen bolševikkivallankumouksellinen.

Xanlar Səfərəliyev syntyi köyhän talonpojan perheeseen. Koulun jälkeen hän lähti ansiotöihin Bakuun. Hän liittyi Venäjän sosiaalidemokraattiseen työväenpuolueeseen vuonna 1904, levitti vallankumouksellista propagandaa ja johti öljytyöläisten lakkoja. Səfərəliyev oli yksi sosiaalidemokraattisen Hümmət-ryhmän johtajista. Öljyteollisuuden palkkamurhaaja haavoitti häntä kuolettavasti syyskuun 20. päivän vastaisena yönä vuonna 1907. Səfərəliyevin hautajaisista muodostui kahdenkymmenen tuhannen hengen mielenosoitus. Josif Stalin piti puheen hänen haudallaan.

Nykyinen Göygölin kaupunki oli nimetty Səfərəliyevin mukaan vuosina 1938–2008.

Lähteet
-------

1. ↑  *Bolšaja sovetskaja entsiklopedija (2-e izdanije), tom 38*, s. 145. Moskva: Bolšaja sovetskaja entsiklopedija, 1955.
**Xabier Etxeita Gorritxategi** (s. 31. lokakuuta 1987 Zornotza, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Getafea ja on pelipaikaltaan keskuspuolustaja.

Seurajoukkueura
---------------

Baskisyntyinen Etxeita liittyi Athletic Bilbaon reservijoukkueeseen vuonna 2006. Ensimmäiset ottelunsa seuran edustusjoukkueessa hän pelasi kaudella 2008–2009, joista ensimmäinen oli 16. marraskuuta 2008 naapuriseura Osasunaa vastaan.

16. heinäkuuta 2010 vähäisen peliajan johdosta, Etxeita siirtyi Elcheen. Hän onnistui uudessa seurassaan vakiinnuttamaan paikkansa avauskokoonpanossa nopeasti. 4. kesäkuuta 2013 kauden viimeisen ottelun jälkeen valencialaisseura onnistui nousemaan maan pääsarjaan yli 20 vuoden tauon jälkeen. Hän teki kauden aikana pelaamissaan 40 sarjaottelussa yhteensä neljä maalia.

Kesällä 2013 Etxeita palasi takaisin Athletic Bilbaoon ilmaisella siirrolla. Hän pelasi kuitenkin ensimmäisen ottelunsa kaudella vasta 7. huhtikuuta 2014 Levantea vastaan.

Hän teki ensimmäisen maalinsa bilbaolaisseurassa 25. lokakuuta 2014 ottelussa Almeríaa vastaan.

Maajoukkueura
-------------

Etxeita teki ensiesiintymisensä Espanjan maajoukkueessa 12. lokakuuta 2015 pelatussa vuoden 2016 EM-karsintaottelussa Ukrainaa vastaan.

Lähteet
-------

1. ↑  La estrategia del líder destroza al Sabadell Marca. Viitattu 13.10.2015. (espanjaksi)
2. ↑  El líder se estrella en la mano de Máyor Marca. Viitattu 13.10.2015. (espanjaksi)
3. ↑  El Elche confirma que Etxeita regresa al Athletic Deia. Viitattu 13.10.2015. (espanjaksi)
4. ↑  Etxeita sale a escena ocho meses después Marca. Viitattu 13.10.2015. (espanjaksi)
5. ↑  Etxeita da aire al Athletic Marca. Viitattu 13.10.2015. (espanjaksi)
6. ↑  Spain win in Kyiv to deny Ukraine UEFA. Viitattu 13.10.2015. (englanniksi)

Aiheesta muualla
----------------

* Xabier Etxeitan tilastot BDFutbol-sivustolla (englanniksi)
* Xabier Etxeitan tilastot Soccerway-sivustolla (englanniksi)
Pyörimisliike (vihreä), Prekessio (sininen) ja Nutaatio (punainen)
**Nutaatio** on akselinsa ympäri pyörivän symmetrisen kappaleen, kuten gyroskoopin, rotaatiovakautetun ammuksen tai planeetan, vähäistä epäsäännöllistä liikettä. Ilmiön havaitsi 1728 englantilainen astronomi James Bradley, ja sille keksittiin selitys 20 vuotta myöhemmin.

Maapallon nutaatio
------------------

Kun maan prekessio­liikkeen täysi kierros kestää noin 26 000 vuotta, nutaation pääjakson kesto on noin 18,6 vuotta. Kuun ratataso on kallellaan ekliptikaan nähden, ja siitä aiheutuu prekessiota 18,6 vuoden jaksoissa. Tämä heijastuu suoraan maapallon nutaatioon
vastaavana jaksona. Muutokset ovat suuruudeltaan muutamia kymmeniä kaarisekunteja. 
Koska planeettojen liikeradat tiedetään hyvin, nutaatio voidaan laskea kaarisekuntien tarkkuudella vuosikymmeniksi. Maalla on kuitenkin napavariaatioksi kutsuttu häiriö, jota voidaan ennustaa vain kuukausia eteenpäin. Napavariaatio, navan sijainnin liikkuminen pienellä alueella, johtuu merivirroista, sääjärjestelmistä ja maan sulan ytimen liikkeistä.

Nutaation suuruusluokka
-----------------------

Nutaation pääjakso johtuu siis kuun prekessioliikkeestä ja on tämän prekessioliikkeen
jakson pituinen, 6798 päivää (18,6 vuotta). Sen amplitudi kaarisekunteina on pituuspiirin suunnassa 17″ ja maan akselin suunnassa 9″. Muut nutaatiotermit ovat paljon pienempiä.
Seuraavaksi suurimmalla 183 päivän (puoli vuotta) periodilla vaihtelevalla termillä on 1.3″:n amplitudi ja akselin suunnassa 0.6″. Kaikki mittaustarkkuuden rajoissa olevat häiriöt ovat periodiltaan 5,5–6798 päivää. Havaintoja ei ole periodeista, joiden pituus olisi
34,8–91 päivää. Nutaatio yleensä jaetaan pitkä- ja lyhytjaksoisiin termeihin. Pitkät jaksot voidaan laskea kalentereihin, lyhyempiä varten laaditaan korjaustaulukoita.

Lähteet
-------

1. ↑  Karttunen, Donner, Kröger, Oja, Poutanen: Tähtitieteen perusteet, Ursa, 2003 ISBN 952-5329-30-5

Aiheesta muualla
----------------

* Viimeaikaisia nutaatioteorioita "Cyril Ron: The Tables of Differences Between the Nutation Series IAU2000, IERS1996 and IAU1980" (Arkistoitu – Internet Archive)
Lollia Paulina
**Lollia Paulina** (15–49) oli keisari Caligulan kolmas vaimo. Hänen vanhempansa olivat Marcus Lollius ja Volusia. Paulinan isoisä senaattori ja konsuli Marcus Lollius oli rikastunut huomattavasti provinsseja riistämällä. Paulina tunnettiin rikkaana ja kauniina naisena.

Ennen avioliittoaan Caligulan kanssa hän oli naimisissa Memmius Reguluksen kanssa, joka oli vuoden 31 *consul suffectus* ja Makedonian prefekti. Vaikka Paulina oli jo naimisissa, Caligula halusi naida hänet. Keisarin käskystä Paulina erosi ja nai vuonna 38 Caligulan. Jo seuraavana vuonna Caligula erosi Paulinasta ja kielsi tätä menemästä uudestaan naimisiin.

Paulina oli vuonna 48 yksi ehdokkaista Caligulan seuraajan, keisari Claudiuksen, neljänneksi vaimoksi. Vaikka Agrippinasta tuli lopulta Claudiuksen vaimo, Agrippina koki Paulinan uhaksi. Seuraavana vuonna Paulinaa syytettiin noituudesta ja hänet karkotettiin Agrippinan myötävaikutuksella. Viittä miljoonaa sestertiusta lukuun ottamatta Lollia menetti koko omaisuutensa. Pian karkotuksen jälkeen Paulina pakotettiin tekemään itsemurha. Roomalaiset sotilaat, jotka valvoivat itsemurhan suorittamista, toivat Paulinan pään Agrippinalle. 

Paulina ei saanut kunnon hautajaisia ennen kuin keisari Nero astui valtaa. Nero salli lopulta Paulinan tuhkien tuomisen Roomaan ja rakennutti erityisen haudan tälle.

Lähteet
-------

* Lightman, Marjorie & Lightman, Benjamin: *A to Z of ancient Greek and Roman women*. Infobase Publishing, 2007. ISBN 978-0-8160-6710-7. (englanniksi)

### Viitteet

1. 1 2 3  Lightman 2007, hakusana "Lollia Paulina"
2. 1 2 3 4  strangeremains: The Roman empress who used forensic science to identify her rival’s head *Strange Remains*.  28.12.2016. Viitattu 25.4.2023. (englanniksi)
3. ↑  Lollia Paulina (fl. 38–39 CE) | Encyclopedia.com *www.encyclopedia.com*. Viitattu 25.4.2023.
| "I Need Your Love"Calvin Harris mukana Ellie Goulding |
| --- |
| Singlen "I Need Your Love" kansikuva |
| Singlen tiedot |
|  Albumilta | *18 Months* |
|  Julkaistu | 12. huhtikuuta 2013 |
|  Tuottaja(t) | Calvin Harris |
|  Tyylilaji | dancepop, synthpop, electro house |
|  Kesto | 03.54 |
|  Levy-yhtiö | Fly Eye, Columbia, Deconstruction |
| Calvin Harrisin muut singlet |
| "Drinking from the Bottle"2013 | "I Need Your Love"2013 | "Thinking About You"2013 |
| Ellie Gouldingin muut singlet |
| "Explosions"2013 | "I Need Your Love"2013 | "Burn"2013 |

"**I Need Your Love**" on skotlantilaisen DJ ja levytuottaja Calvin Harrisin kappale hänen kolmannelta studioalbumiltaan, *18 Months*. Kappaleella on mukana englantilainen laulaja-lauluntekijä Ellie Goulding. Kappale julkaistiin 12. huhtikuuta 2013 albumin seitsemäntenä singlenä ja sisältyy bonuskappaleena myös Gouldingin toiselle studioalbumille, *Halcyon*.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:I Need Your Love
Oscar Hammerstein (vas.) ja kapellimestari Cleofonte Campanini vuonna 1908.
**Oscar Hammerstein** (8. toukokuuta 1846 Stettin – 1. elokuuta 1919 New York) oli preussilaissyntyinen teatteri-impressaari, joka rikastui kiinteistökaupoilla ja rakennutti 1870-luvulta lähtien lukuisia teattereita New Yorkiin. Hän kirjoitti kolme saksankielistä teatterinäytelmää, jotka esitettiin 1860-luvulla New Yorkissa.

Hammersteinin rakennuttamiin teattereihin kuuluivat Harlem Opera House, Columbus Theatre, Manhattan Opera House, Olympia Theatre, Victoria Theatre, Belasco Theatre ja New Opera House. Manhattan Opera Housen kapellimestarina toimi Cleofonte Campanini ja se oli vuosina 1906–1911 Metropolitan-oopperan vakava kilpailija, kunnes Metropolitanin johtokunta osti Hammersteinin osuuden teatterista 1,2 miljoonalla dollarilla. Sopimukseen kuului, että Hammerstein ei saisi järjestää suuria oopperaproduktioita New Yorkissa kymmeneen vuoteen.

Oscar Hammersteinin pojanpoika oli teatterisanoittaja Oscar Hammerstein II.

Lähteet
-------

1. 1 2 3  Hamilton, David (toim.): "Hammerstein, Oscar", *Metropolitan Opera Encyclopedia: A Comprehensive Guide to the World of Opera*. Thames & Hudson, 1987. ISBN 978-0-671-61732-5. (englanniksi)
2. 1 2  "Hammerstein, Oscar", *Marquis Who Was Who in America 1607–1984*. Marquis Who’s Who LLC, 2008. (englanniksi)
3. ↑  Rockwood, Camilla (toim.): "Hammerstein, Oscar II", *Chambers Biographical Dictionary*. Chambers Harrap Publishers Ltd, 2007. ISBN 978-0-550-10200-3. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat
* Tšekki

 |
|  |
| Henkilöt | 
* Deutsche Biographie

 |
|  |
| Muut | 
* SNAC

 |

 |
**Oscar Fredrik Wilhelm Gylling** (14. marraskuuta 1843 Helsinki – 27. tammikuuta 1908 Ikaalinen) oli suomalainen senaattori, hovioikeudenasessori ja kihlakunnantuomari.

Gyllingin vanhemmat olivat esittelijäsihteeri Wilhelm Ulrik Gylling (1797–1873) ja Emilia Charlotta af Forselles. Hän pääsi ylioppilaaksi 1862 Helsingin yksityislyseosta ja suoritti Helsingin yliopistossa tuomarintutkinnon 1867. Gylling sai varatuomarin arvon 1869.

Gylling oli Turun hovioikeudessa kanslistina 1870–1874, reistraattorina 1874, ylimääräisenä viskaalina 1874–1875 ja notaarina 1875–1880. Hän oli Ikaalisten tuomiokunnan tuomarina 1880–1889 ja Suomen senaatin oikeusosastolla senaattorina 1889–1900. Gylling sai hovioikeuden asessorin arvon 1888.

Gylling oli naimisissa 1873–1876 Naema Maria Helena von Haartmanin (k. 1876) kanssa ja vuodesta 1886 Hedvig Sofia Richterin kanssa. Oscar Fredrik Wilhelm Gyllingin nuoremman veljen piiri-insinööri Uno Alexander Gyllingin (1848–1899) poika oli filosofian tohtori ja poliitikko Edvard Gylling.

Lähteet
-------

1. 1 2  GYLLING Oskar Fredrik Wilhelm. *Ylioppilasmatrikkeli 1853–1899*. Helsingin yliopiston verkkojulkaisu.
2. ↑  Kuka kukin oli 1961, Wikiaineisto


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Ylioppilasmatrikkeli 1853–1899

 |

 |
Quiche.
**Quiche** (IPA: /ki:ʃ/) (suom. *ranskalainen piirakka*) on ranskalaisen keittiön piirakka, jossa on kananmunalla, maidolla tai kermalla hyydytetty täyte taikinakuoressa. Täytteenä käytetään usein lihaa, kasviksia tai juustoa, ja ne sekoitetaan kananmunaseokseen ennen kuin quiche paistetaan.

*Quiche Lorraine* (suom. *ranskalainen kinkkupiirakka* tai pelkkä *kinkkupiirakka*) on luultavasti yleisin variaatio quichesta. Munien ja kerman lisäksi siihen kuuluu pekonia. Juusto ei kuulu alkuperäiseen Lorrainen reseptiin, mutta useimmissa nykyresepteissä on gruyèrejuustoa, jolloin sitä saatetaan kutsua *quiche au gruyèreksi* tai *quiche vosgienneksi*. Pekonin sijaan käytetään usein kinkkua. Jos quicheen lisätään sipulia, sitä kutsutaan *quiche alsacienneksi*. Muualla Euroopassa sitä kutsutaan *Zhulienneksi*.

Sana *quiche* tulee Elsass-Lothringenin alueella puhutusta saksan kielen frankkimurteesta, joka on historiallisesti laajalti puhuttu murre alueella. Saksan sana "Kuchen", kakku, muuttui ensin muotoon "küche". Lopulta sana muuttui muotoon "kische", joka kirjoitettiin ranskaksi quiche.

Isossa-Britanniassa quicheja kutsuttiin laajalti *flaneiksi* 1980-luvulle saakka, mutta nykyään termiä ei juurikaan käytetä.

Katso myös
----------

* Pasteija

Lähteet
-------

1. ↑  Julia Child: *Mastering the Art of French Cooking*, s. 147. New York: Knopf Publishing Group, 1967. (englanniksi)
2. ↑  Harper, Douglas: Online Etymology Dictionary *etymonline.com*. Viitattu 20.11.2018. (englanniksi)

Aiheesta muualla
----------------

* Kuvia tai muita tiedostoja aiheesta **Quiche (leivonnainen)** Wikimedia Commonsissa
**Kasuga** (jap. 春日丸) oli vuonna 1863 vesillelaskettu puurunkoinen täystakiloitu siipiratasfregatti.

Valmistus
---------

Kiinalainen *Chiangtzu* tilasi aluksen J. Samuel White and Company Cowesista Isle of Wightilta. Alus laskettiin vesille vuonna 1863, ja se valmistui vielä samana vuonna. Keisarillisen Kiinan hallitus ei kuitenkaan suostunut lunastamaan tilausta, ja alus myytiin vuonna 1867 japanilaiselle Satsuman hanin daimiolle, joka nimesi sen *Kasugaksi*.

Palvelus
--------

Alus oli shōgunin henkilökohtaisena jahtina. Kapinalliset valtasivat aluksen Hakodaten taistelussa vuonna 1868 ja se liitettiin keisarillisen Japanin laivastoon vuonna 1869. Laivastossa alus oli vuodesta 1894 alkaen yhteysaluksena, ja se poistettiin alusluettelosta vuonna 1896. Alus on sen jälkeen romutettu.

Lähteet
-------

* Gardiner, Robert (toim.): *Conway’s All the World’s Fighting Ships 1860–1905*. Lontoo: Conway Maritime Press, 2002. ISBN 0-85177-133-5. (englanniksi)
* Jentschura, Hansgeorg; Jung, Dieter & Mickel, Peter: *Warships of the Imperial Japanese Navy, 1869–1945*. Lontoo: Arms & Armour Press, 1977. ISBN 0-85368-151-1. (englanniksi)

### Viitteet

1. ↑  Gardiner 2002, s. 395.
2. 1 2  Jentschura, Jung, & Mickel 1977, s. 89.
3. ↑  Gardiner 2002, s. 231.
Justin Rose vuonna 2008.

**Justin Peter Rose** (s. 30. heinäkuuta 1980 Johannesburg, Etelä-Afrikka) on englantilainen golfaaja, major-voittaja ja olympiavoittaja vuodelta 2016.

Ura
---

Rose nousi ensimmäistä kertaa julkisuuteen vuoden 1998 Britannian avoimessa golfturnauksessa 17-vuotiaana amatöörinä, kun hän onnistui viimeisellä reiällä lyömään suoraan väylältä reikään birdien, ollen lopulta neljäs. Hän siirtyi ammattilaiseksi seuraavalla viikolla, mutta karsiutui viimeisiltä kierroksilta 21 kertaa peräkkäin.

Rose voitti ensimmäisen ammattilaiskilpailunsa, Etelä-Afrikassa pelatun Dunhill Championshipin vuonna 2002. Hänet oli rankattu golfin virallisella ranking-listalla maailman 33. parhaaksi miesgolfinpelaajaksi vuonna 2003. Vuonna 2004 hän pelasi pääosin Amerikassa PGA Tourilla. Rose ei kuitenkaan saavuttanut kovinkaan suurta menestystä ja putosi 50 parhaan joukosta ranking-listalla. Hänen sijoituksensa lasku jatkui alkuvuonna 2005, ja hän päätti lopettaa kokonaan European Tourilla pelaamisen, keskittyen Yhdysvaltain kentille. Rosen suorituksiin tämä ei vaikuttanut, ja vuoden puolessavälissä hän oli pudonnut sadan parhaan joukosta. Saman vuoden elokuussa Rose päätti palata takaisin European Tourille. Hänen vuoden 2005 paras sijoituksensa tuli myöhemmin samalla viikolla, kun hän johti Buick Championshipia ennen päätöskierrosta, jolla putosi kolmanneksi. Hän sai vielä loppuvuodesta vielä muutaman hyvän sijoituksen. 

Syyskuussa 2006 pelatussa Kanadan avoimessa turnauksessa Rose johti PGA Tourin kilpailua ensimmäistä kertaa ennen viimeistä kierrosta. Englantilaisen harmiksi hänen kierroksensa (74 lyöntiä) ei riittänyt voittoon. Hän sijoittui toiseksi Disney Resort Tournamentissa ja oli 47. eniten ansainnut golfaaja 1,629 miljoonan dollarin turnauspalkkioillaan. Marraskuussa 2006 Rose voitti Australian Mastersin, joka oli samalla hänen ensimmäinen voittonsa neljään vuoteen. Hänen hyvät sijoituksensa jatkuivat, kun hän sijoittui vuoden 2007 US Mastersissa viidenneksi. Rose oli rankingissa ensimmäistä kertaa 20 parhaan joukossa 2007, ollen 17.

Vuoden 2012 Ryder Cupissa Rosella oli merkittävä rooli Euroopan joukkueen voittaessa Yhdysvallat nousemalla viimeisenä päivänä historiallisesti voittoon neljän pisteen takaa-ajoasemasta. Rose toi Euroopalle finaalipäivänä pisteen voittamalla Phil Mickelsonin.

16. kesäkuuta 2013 Rose voitti ensimmäisen Major-turnauksensa ottamalla Merionin kentällä Yhdysvalloissa Yhdysvaltain avointen mestaruuden ensimmäisenä englantilaisena sitten vuoden 1970, jolloin turnauksen voitti Tony Jacklin. Jaetulle toiselle sijalle kahden lyönnin päähän Rosesta jäivät Yhdysvaltojen Phil Mickelson ja Australian Jason Day. Voittonsa ansiosta Rose nousi maailmanlistalla maailmanrankingissa kolmanneksi.

Rion olympialaisissa vuonna 2016 Rose voitti olympiakultaa tuloksella 16 lyötiä alle kentän ihannetuloksen (parin).

Lähteet
-------

1. ↑

Aiheesta muualla
----------------

* Justin Rosen verkkosivut (englanniksi)
Podyjín kansallispuisto

|  |  |
| --- | --- |
| Sijainti | 
Etelä-Määrin lääniTšekki |
| Pinta-ala | 
62,8 km2View and modify data on Wikidata  |

Hallinto| Tyyppi | 
KansallispuistoView and modify data on Wikidata  |
| Perustettu | 
1991View and modify data on Wikidata  |
| Hallinto | 
Správa Národního parku Podyjí (d) (käännä suomeksi)View and modify data on Wikidata  |

Karttamuokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Podyjín kansallispuisto** on Tšekissä sijaitseva kansallispuisto. Se on perustettu 1991 ja se sijaitsee eteläisen Määrin alueella, lähellä Itävallan rajaa ja Itävallan puolella olevaa Thayatalin kansallispuistoa. Puiston alueella virtaa joki nimeltä Dyje ja sen ympärillä on jokilaakso. Maasto on enimmäkseen kumpuilevaa mäkimaastoa. Alueella on metsää, pensaikkoa, ruohostomaita ja kosteikkoja sekä Českomoravská vrchovinan ylänkö. Alueella on retkeilyreittejä, joiden varrella sijaitsevat Nový Hrádekin rauniolinna ja Umlaufin autiokylä. Autiokylän seudulla on myös 1100 rakennettu Vranov nad Dyjín linna. Puiston alueella metsissä kasvaa valkopyökkiä, pyökkiä, tammea ja leppää ja kukkakasveista kylmänkukkaa, syklaamia ja tulikukkaa. Puiston alueella esiintyy yhteensä 77 kasvilajia. Puiston linnustoon kuuluvat syyriantikka ja kirjokerttu. Puiston alueella esiintyy myös pensaskäärmeitä ja vihersisiliskoja.

Lähteet
-------

1. ↑  (en) Nationally designated areas (CDDA)View and modify data on Wikidata. Tieto on haettu Wikidatasta.
2. ↑  Justin Kavanagh: "Podyjí", *Pohjois- ja Itä-Euroopan kansallispuistot*, s. 149. Suomentanut Jarkko Iisakka, Lauri Sallamo, Heidi Tihveräinen. Tammi, 2022. ISBN 978-952-04-4495-2.

Aiheesta muualla
----------------

* 
* 
*
*Tämä artikkeli käsittelee teräksen mikrorakennetta. Perliitti (vulkaaninen tuhka) käsittelee puutarhan hoidossa käytettyä ainetta.*
**Perliitti** on teräksen mikrorakenne, joka muodostuu ohuista, vuorottelevista ferriitti- ja sementiittilamelleista. Perliittiä esiintyy teräksissä ja valuraudoissa. Perliitti on raudan ja hiilen eutektoidisen seoksen (hiilipitoisuus 0,8 %) mikrorakenne huoneenlämmössä. Perliitti on monien rakenneterästen perusrakenne. Mikäli teräksessä on hiiltä on alle 0,8 %, esiintyy perliitin raerajoilla suurempia ferriittisiä alueita, ja hiilipitoisuuden ollessa yli 0,8 %, esiintyy vastaavasti runsashiilistä raudan karbidia, sementiittiä. Huoneenlämmössä ferriitissä voi olla korkeintaan 0,02 % hiiltä, kun taas sementiitissä on hiiltä 6,7 %. Perliittisessä rakenteessa esiintyvä ferriitti pehmentää rakennetta ja tekee siitä helpommin muokkautuvaa. Sementiitti puolestaan lisää lujuutta ja kovuutta. Tämän vuoksi terämateriaaleina käytettävissä hiiliteräksissä on yleensä reilusti yli 0,8 % hiiltä ja helposti muokattavissa teräksissä hiilipitoisuus taas on verrattain pieni. Hiilipitoisuus vaikuttaa suoraan esimerkiksi teräksen taottavuuteen.

Perliittiä muodostuu austeniittisessa tilassa olevan teräksen jäähtyessä. Eutektoidisen teräksen jäähtyessä sopivalla nopeudella syntyy rakenteeseen vuorotellen ferriitti- ja sementiittilamelleja ja teräksestä tulee täysin perliittinen. Jäähtymisnopeuden ollessa niin suuri, että hiili ei ehdi poistumaan austeniitista diffuusion avulla ja muodostamaan sementiittiä, syntyy ferriitin hiiliylikylläisiä muotoja martensiittia ja bainiittia. Nämä rakenteet ovat lujia ja monet terästen lämpökäsittelyt, kuten karkaisu ja bainitointi perustuvat juuri näiden faasien syntymiseen.
Armeijakuntaan kuuluneen 101. raskaan SS-panssarivaunupataljoonan Tiger-vaunu ja sotilaita Pohjois-Ranskassa maaliskuussa 1944. Huomaa 1. SS-panssariarmeijakunnan tunnus etupanssarissa vasemman telan yläpuolella.
**I SS-panssariarmeijakunta Leibstandarte SS Adolf Hitler** (saks. *I. SS-Panzer-Korps Leibstandarte Adolf Hitler*) oli Waffen-SS:n armeijakunta toisessa maailmansodassa heinäkuusta 1943 toukokuuhun 1945, ja siihen kuuluivat 1. SS-panssaridivisioona Leibstandarte SS Adolf Hitler, 12. SS-panssaridivisioona Hitlerjugend ja 101. raskas SS-panssarivaunupataljoona sekä muita joukko-osastoja. Armeijakunnalla oli siihen kuuluneen 1. SS-divisioonan mukainen kunnianimitys Leibstandarte Adolf Hitler.

Perustaminen
------------

Armeijakunnan esikunta perustettiin 27. heinäkuuta 1943 Berliinissä ja sen armeijakuntajoukot koulutuskeskus Berverloossa (saks. *Truppenübungsplatz Berverloo*).

Palvelus
--------

Armeijakunta liitettiin joulukuussa 1943 armeijaryhmä C:n 14. armeijaan Italian pohjoisosiin. Se siirrettiin Ranskaan tammikuussa 1944 armeijaryhmä D:n reserviksi, mistä armeijakunta siirrettiin edelleen kesäkuussa Normandiaan armeijaryhmä B:n 7. armeijaan torjumaan liittoutuneiden maihinnousua.

Armeijakunta taisteli Ranskassa syyskuulle, jolloin se Eifelissä. Se osallistui Ardennien taisteluun vuoden vaihteessa 1944–1945, minkä jälkeen armeijakunta vedettiin Saksaan. Huhtikuussa armeijakunta oli Unkarissa osana etelän armeijaryhmän 6. panssariarmeijaa, minkä mukana se vetäytyi Ostmarkiin (Itävaltaan). Armeijakunta antautui Saksan antauduttua toukokuussa.

Komentajat
----------

Armeijakunnankomentajina olivat:

* SS-Oberstgruppenführer Sepp Dietrich (4. heinäkuuta 1943 – 9. elokuuta 1944)
* SS-Brigadeführer Fritz Kraemer (9.–16. elokuuta 1944)
* SS-Obergruppenführer Georg Keppler (16. elokuuta – 30. lokakuuta 1944)
* SS-Obergruppenführer Hermann Prieß (30. lokakuuta 1944 – 8. toukokuuta 1945)

Lähteet
-------

1. ↑  Lexikon der Wehrmacht